1. ปัจจัยความเสี่ยง

1.1. ความเสี่ยงในการประกอบธุรกิจ

-   การเปลี่ยนแปลงด้านราคาวัตถุดิบ

การเปลี่ยนแปลงราคาเม็ดพลาสติกจะแปรผันโดยตรงกับราคาน้ำมันดิบ
เนื่องจากเม็ดพลาสติกเป็นผลผลิตจากการกลั่นน้ำมันดิบ รวมทั้งปัจจัยอื่นที่มีผลกระทบต่อราคาวัตถุดิบ
เช่น อัตราแลกเปลี่ยน อัตราภาษี นำเข้า ในช่วงตั้งแต่ไตรมาส 1 ปี 2547 ถึง ไตรมาส 4 ปี
2547 เม็ดพลาสติกที่บริษัทใช้เป็นวัตถุดิบมีราคาเปลี่ยนแปลงเพิ่มขึ้น ซึ่งส่งผลให้ต้นทุนการผลิตของ ปี
2547 เพิ่มขึ้นจากปี 2546 และสถานการณ์ในช่วงไตรมาส 4 ที่ผ่านมานี้
ราคาเม็ดพลาสติกมีแนวโน้มคงที่ หรือ ลดลงตามสถานการณ์น้ำมันโลกที่คลี่คลายลง
อีกทั้งยังมีลูกค้าบางรายของบริษัทที่เป็นผู้มีศักยภาพในตลาดโลก
ได้ช่วยเหลือในการต่อรองกับผู้ขายในประเทศให้ตรึงราคาไว้ที่ราคาระดับหนึ่ง

อย่างไรก็ตาม การกำหนดราคาขายสินค้าระหว่างบริษัทและลูกค้าส่วนใหญ่ในปัจจุบัน
ใช้นโยบายต้นทุนบวกกำไร รวมทั้งยังมีการทบทวนราคาขายสินค้าดังกล่าวกับลูกค้าทุกไตรมาส
ทำให้บริษัทสามารถรักษา ส่วนต่างของกำไรได้ค่อนข้างคงที่
รวมทั้งบริษัทมีการติดต่อกับลูกค้าอย่างใกล้ชิดทำให้สามารถชี้แจงและปรับราคาสินค้าตามต้นทุนที่เป็นจริงได้
ดังนั้นการเปลี่ยนแปลงด้านราคาวัตถุดิบมีผลกระทบเล็กน้อยต่อผลการดำเนินงาน

-   ความเสี่ยงจากการแข่งขันของผู้ผลิตชิ้นส่วนพลาสติกสำหรับเครื่องใช้ไฟฟ้า

ในประเทศมีจำนวนผู้ผลิตชิ้นส่วนพลาสติกสำหรับอุตสาหกรรมเครื่องใช้ไฟฟ้าค่อนข้างมาก
ทำให้เกิดการแข่งขันทั้งด้านราคา คุณภาพและบริการ
ซึ่งอาจทำให้บริษัทมีความเสี่ยงจากการแข่งขันกับผู้ประกอบการรายอื่นๆ ที่จะเกิดขึ้นในอนาคต

เนื่องจากกลุ่มลูกค้าชิ้นส่วนพลาสติกสำหรับเครื่องใช้ไฟฟ้าของบริษัทส่วนใหญ่เป็นผู้ผลิตเครื่องใช้ไฟฟ้าชั้นนำที่มีชื่อเสียงซึ่งให้ความสำคัญในคุณภาพของสินค้ารวมทั้งบริการจัดส่งสินค้าที่ตรงเวลาเป็นหลัก
ซึ่งบริษัทเป็นหนึ่งในผู้ผลิตชิ้นส่วนพลาสติกที่ได้รับการยอมรับในเรื่องคุณภาพของสินค้าและบริการ
นอกจากนี้บริษัทผู้ผลิตชิ้นส่วนพลาสติกให้แก่ผู้ผลิตเครื่องใช้ไฟฟ้าชั้นนำส่วนใหญ่จะมีกลุ่มลูกค้าของตัวเอง
ประกอบกับการที่บริษัทได้มีการศึกษาข้อมูลต่าง ๆ กับลูกค้าอย่างใกล้ชิด
ทั้งในเรื่องเทคนิคการผลิตและการควบคุมการผลิตเพื่อสร้างความมั่นใจให้แก่ลูกค้าของบริษัท
ดังจะเห็นได้จากการที่บริษัทได้ทำสัญญาร่วมกับลูกค้าเดิมรายหนึ่งที่เป็นผู้ผลิตและเจ้าของตราสินค้าในการสั่งซื้อชิ้นส่วนพลาสติกจากบริษัทเพิ่มขึ้นเป็นไม่น้อยกว่า
20 ล้านบาทต่อเดือน เป็นระยะเวลา 5 ปี โดยเริ่มตั้งแต่เดือนมกราคม 2547

อีกทั้ง
บริษัทกำลังดำเนินโครงการการเพิ่มศักยภาพให้สามารถแข่งขันได้มากขึ้นโดยการเพิ่มศักยภาพในสายการผลิตแม่พิมพ์
ซึ่งบริษัทได้ลงทุนซื้อโรงงานที่สุวินทวงศ์ โดยบริษัทสามารถดำเนินต่อจากเจ้าของรายเดิมได้ทันที
และ สามารถทำให้บริษัทผลิต ผลิตภัณฑ์ได้ครบวงจรมากขึ้น
โดยสามารถพัฒนาให้แม่พิมพ์มีประสิทธิภาพในการผลิต ผลิตภัณฑ์พลาสติกให้มีคุณภาพดีขึ้น

-   ความเสี่ยงจากการนำเข้าชิ้นส่วนพลาสติกสำหรับอุตสาหกรรมยานยนต์

เนื่องจากการเปิดเขตการค้าเสรี (Free Trade Area) ในเขตอาเซียนที่จะเกิดขึ้นในอนาคต
อาจส่งผลให้ผู้ผลิตชิ้นส่วนพลาสติกจากต่างประเทศส่งชิ้นส่วนพลาสติกเข้ามาจำหน่ายแข่งกับผู้ผลิตในประเทศได้
ดังนั้นบริษัทจึงอาจมีความเสี่ยงหากไม่สามารถรักษาฐานลูกค้าเดิมของบริษัทไว้ได้

อย่างไรก็ตาม
เขตการค้าเสรีที่จะเกิดขึ้นจะส่งผลกระทบต่อผู้ผลิตชิ้นส่วนพลาสติกสำหรับอุตสาหกรรมยานยนต์ในประเทศเพียงเล็กน้อย
เนื่องจาก ผู้ผลิตรถยนต์ต่างๆ มีการแบ่งฐานการผลิตที่ชัดเจน เช่น
กำหนดให้ประเทศไทยเป็นศูนย์กลางการผลิตรถยนต์เพื่อการพาณิชย์ขนาด 1 ตัน
โดยมีนโยบายสั่งซื้อชิ้นส่วน (parts) ส่วนใหญ่จากผู้ผลิตในท้องถิ่น (Local Sourcing)
จึงทำให้การแข่งขันสำหรับลูกค้ากลุ่มนี้ไม่มีความรุนแรง

-   ความเสี่ยงจากการเปลี่ยนแปลงของภาวะเศรษฐกิจ

เนื่องจากบริษัทผลิตชิ้นส่วนพลาสติกสำหรับอุตสาหกรรมยานยนต์และเครื่องใช้ไฟฟ้าเป็นหลัก
โดยมูลค่าการจำหน่ายสินค้าให้แก่ทั้งสองกลุ่มนี้คิดเป็นประมาณกว่าร้อยละ 90
ของรายได้รวมของบริษัท
เนื่องจากสินค้าทั้งสองกลุ่มนี้เป็นสินค้าที่มีมูลค่าสูงและอายุการใช้งานยาวนาน
ดังนั้นหากเกิดปัญหาภาวะเศรษฐกิจตกต่ำ ก็จะส่งผลให้ผู้บริโภคชะลอการบริโภคสินค้าต่างๆ
โดยเฉพาะสินค้าที่มีราคาสูง ดังจะเห็นได้จากวิกฤตเศรษฐกิจ ในปี 2540
ส่งผลให้มูลค่าการจำหน่ายรถยนต์และเครื่องใช้ไฟฟ้าในประเทศลดลงอย่างมาก
ซึ่งส่งผลกระทบต่อฐานะทางการเงินและผลการดำเนินงานของบริษัทอย่างมีนัยสำคัญ

แต่อย่างไรก็ตาม
โครงสร้างการดำเนินธุรกิจของอุตสาหกรรมยานยนต์และเครื่องใช้ไฟฟ้าในปัจจุบันได้เปลี่ยนไป
เนื่องจากการย้ายฐานการผลิตของผู้ผลิตต่างๆ มายังประเทศไทยเพื่อใช้ประเทศไทยเป็น
ฐานการผลิตเพื่อการส่งออก ดังนั้น
หากเกิดวิกฤตเศรษฐกิจในประเทศอีกก็อาจจะส่งผลกระทบต่อฐานะทางการเงินและผลการดำเนินงานของบริษัทได้
แต่จากการที่ลูกค้าหลายรายของบริษัทได้เพิ่มช่องทางการจำหน่ายโดยเน้น
การทำการผลิตเพื่อการส่งออก
ดังนั้นจึงเป็นการลดความเสี่ยงจากความผันผวนของภาวะเศรษฐกิจในประเทศให้แก่บริษัทได้อีกทางหนึ่ง

-   ความเสี่ยงจากการพึ่งพิงลูกค้าจำนวนน้อยราย

เนื่องจากบริษัทมีลูกค้าที่เป็นผู้ผลิตรถยนต์รายใหญ่จำนวน 2 รายและบริษัทผู้ผลิตเครื่องใช้ไฟฟ้าชั้นนำ
3 ราย แต่มีมูลค่าการจำหน่ายคิดเป็นร้อยละ 94 ของรายได้รวม
ดังนั้นหากเกิดการสูญเสียลูกค้าบางราย
ก็จะส่งผลกระทบต่อผลการดำเนินงานของบริษัทได้อย่างมีนัยสำคัญ

อย่างไรก็ตาม
จากการที่บริษัทมีการทำงานกับลูกค้าอย่างใกล้ชิดทั้งในเรื่องคุณภาพการผลิตและการจัดส่งสินค้ารวมทั้งวางแผนร่วมกับลูกค้าในการลดต้นทุนในการผลิตให้ต่ำลง
และบริษัทได้มีการวางแผนการตลาดในการหาลูกค้ารายใหม่เพิ่มขึ้นมา
เพื่อป้องกันความเสี่ยงจากการสูญเสียลูกค้า และที่ผ่านมาบริษัท
ยังไม่เคยประสบปัญหาการสูญเสียลูกค้ารายใหญ่ๆ
แต่บริษัทกลับที่จะได้รับคำสั่งซื้อสินค้าเพิ่มขึ้นอย่างต่อเนื่อง โดยมีสัดส่วนเพิ่มขึ้นในปี 2547 จากปี
2546 เป็นจำนวนร้อยละ 84 ในอุตสาหกรรมเครื่องใช้ไฟฟ้า และ ร้อยละ 16
ในอุตสาหกรรมยานยนต์ ตามลำดับ

และจากการที่บริษัทมีลูกค้าจำนวนน้อยราย ทำให้บริษัทสามารถดูแลได้อย่างทั่วถึง และ
สามารถเข้าไปร่วมพัฒนาผลิตภัณฑ์ใหม่กับลูกค้า รวมถึงการแก้ไขปัญหาร่วมกันในกรณีที่เกิดปัญหา หรือ
ลูกค้าร้องขอ ทำให้ลูกค้าเกิดความเชื่อมั่นในการบริการที่รวดเร็ว
ดังจะเห็นได้จากมูลค่าการจำหน่ายสินค้าของบริษัทมีการเติบโตเพิ่มขึ้นอย่างต่อเนื่อง
รวมถึงการได้รับความไว้วางใจในการสั่งซื้อชิ้นส่วนใหม่สำหรับผลิตภัณฑ์ที่ออกใหม่ของลูกค้า
ทั้งกลุ่มอุตสาหกรรมเครื่องใช้ไฟฟ้า และ กลุ่มอุตสาหกรรมยานยนต์

-   ความเสี่ยงจากการการเติบโตของอุตสาหกรรมรถยนต์

เนื่องจากมีการย้ายฐานการผลิตของอุตสาหกรรมรถยนต์มายังประเทศไทยมากขึ้น
จึงมีการคาดการณ์ในเรื่องการเติบโตของอุตสาหกรรมนี้
ทำให้การพยากรณ์ตัวเลขของการเติบโตจากเดิมมาก ดังนั้น
การจัดการในเรื่องความเพียงพอของกำลังผลิต การขาดแคลนของวัตถุดิบ
ที่เป็นจุดสำคัญของการประกอบธุรกิจ ในอุตสาหกรรมนี้ ซึ่งต้องใช้อาศัยความชำนาญ และ
ประวัติการบริการที่ดี เพื่อสร้างความเชื่อมั่นให้กับผู้ผลิตรถยนต์ ซึ่งเป็นรายได้หลักของบริษัท
แต่จากประสบการณ์การดำเนินธุรกิจ และ วิกฤตเศรษฐกิจที่ผ่านมาทำให้บริษัทมีความแข็งแกร่ง
ความรอบคอบในการบริหารงาน และ ได้สร้างความเชื่อมั่นให้กับผู้ผลิตยานยนต์
ว่ายังคงมีความสามารถที่จะเป็นผู้ได้รับการไว้วางใจให้เป็นผู้ผลิตชิ้นส่วนที่สำคัญของอุตสาหกรรมยานยนต์อย่างต่อเนื่อง
กล่าวคือภาวะการเติบโตของธุรกิจอุตสาหกรรมรถยนต์ของบริษัทมีค่าเฉลี่ย 3 ปีที่อัตราร้อยละ
45.44 ขณะที่อัตราการเติบโตของอุตสาหกรรมโตเฉลี่ยร้อยละ 26.35

1.2. ความเสี่ยงด้านการบริหาร การจัดการ

-   ความเสี่ยงจากการที่บริษัทมีกลุ่มผู้ถือหุ้นใหญ่ถือหุ้นรวมกันมากกว่าร้อยละ 50

ณ วันที่ 31 สิงหาคม 2547 กลุ่มเตชะไกรศรี ถือหุ้นในบริษัทร้อยละ 81.29
ของจำนวนหุ้นที่จำหน่ายได้แล้วทั้งหมดของบริษัท (รวมผู้ถือหุ้นต่างชาติที่เป็นผู้ร่วมก่อตั้งบริษัทร้อยละ
11.25)
และกลุ่มเตชะไกรศรีได้รับใบสำคัญแสดงสิทธิที่จะซื้อหุ้นสามัญของบริษัทซึ่งจัดสรรให้แก่กรรมการและพนักงานอีกจำนวน
30,000 หน่วย ดังนั้นภายหลังการเสนอขายหุ้นสามัญเพิ่มทุนในครั้งนี้
กลุ่มเตชะไกรศรีจะถือหุ้นในบริษัทในสัดส่วนร้อยละ 65.66
จึงทำให้กลุ่มเตชะไกรศรีสามารถควบคุมมติที่ประชุมผู้ถือหุ้นได้เกือบทั้งหมด
ไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
และผู้ถือหุ้นใหญ่เป็นผู้บริหารของบริษัท
ดังนั้นผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

-   ความเสี่ยงจากการที่กลุ่มผู้ถือหุ้นใหญ่เป็นผู้มีอำนาจในการบริหารจัดการของบริษัท

กลุ่มเตชะไกรศรีซึ่งเป็นกลุ่มผู้ถือหุ้นใหญ่เป็นผู้มีอำนาจในการบริหารการจัดการบริษัท
เนื่องจากกรรมการบริษัทจำนวน 6 ท่านจาก 13 ท่าน มาจากกลุ่มเตชะไกรศรี
และกรรมการบริหารจำนวน 4 ท่านจาก 7 ท่านเป็นกลุ่มเตชะไกรศรี
ดังนั้นจึงมีความเสี่ยงจากการที่กลุ่มเตชะไกรศรีมีอำนาจเด็ดขาดในการบริหารและการจัดการในบริษัท

อย่างไรก็ตามเพื่อให้เกิดความถ่วงดุลในการบริหารจัดการในระดับหนึ่ง
บริษัทได้เชิญบุคคลภายนอกที่เป็นผู้บริหารที่มีประสบการณ์ในการบริหารการจัดการเข้ามาเป็นกรรมการบริษัท
กรรมการบริหาร และกรรมการตรวจสอบ รวมทั้งผู้บริหารของบริษัทด้วย

1.3. ความเสี่ยงเกี่ยวกับราคาหุ้น

-   ความเสี่ยงจากการลดลงของราคาหุ้นเมื่อเกิดการใช้สิทธิซื้อหุ้นสามัญ

ตามที่บริษัทได้มีมติเสนอขายใบสำคัญแสดงสิทธิที่จะซื้อหุ้นสามัญของบริษัท จำนวน 6.0 ล้านหน่วย
คิดเป็นร้อยละ 2.80 ของจำนวนหุ้นที่จำหน่ายได้แล้วหลังการเสนอขายหุ้นต่อประชาชน
ในราคาศูนย์บาท แก่กรรมการและพนักงาน รวม 33 ราย มีอายุใช้สิทธิ 3 ปี
มีอัตราส่วนการใช้สิทธิ ใบสำคัญแสดงสิทธิ 1 หน่วยต่อ 1 หุ้นสามัญ ราคาการใช้สิทธิ 1 บาทต่อ 1
หุ้นสามัญ ระยะเวลาใช้สิทธิ ปีละ 2 ครั้ง ณ วันทำการสุดท้ายของ
เดือนพฤษภาคมและเดือนพฤศจิกายนของทุกปี ซึ่งได้ทำการจัดสรรเรียบร้อยแล้ว เมื่อวันที่ 9
เมษายน 2547 โดยกรรมการและพนักงานจะสามารถใช้สิทธิครั้งแรกในเดือนพฤษภาคม และ
สามารถใช้สิทธิในเดือนพฤศจิกายน 2547 ที่ผ่านมา แต่จากรายงาน ณ สิ้นเดือนพฤศจิกายน 2547
ยังไม่มีการใช้สิทธิดังกล่าวของกรรมการและพนักงานที่ได้รับจัดสรรสิทธิแต่อย่างไร

1.4. ความเสี่ยงด้านการเงิน

บริษัทฯ มีแนวนโยบายการลดภาระหนี้สินจากเงินกู้ในปัจจุบัน
เพื่อให้มีความคล่องตัวในการบริหารทางการเงินและรองรับการขยายตัวของธุรกิจในอนาคต
เพื่อให้บริษัทฯ มีผลการดำเนินงานและอัตราผลตอบแทนอยู่ในระดับที่น่าพอใจ

ในการบริหารทางการเงิน บริษัทฯ เน้นถึงความมีระเบียบวินัยทางการเงิน รวมถึงการบริหารและ
การจัดการทางการเงินอย่างเป็นระบบ มีการวิเคราะห์ถึงผลกระทบจากปัจจัยความเสี่ยงต่างๆ
อย่างสม่ำเสมอ เพื่อป้องกันและเตรียมความพร้อมต่อผลกระทบที่อาจจะเกิดขึ้นได้อย่างทันท่วงที
บริษัทฯ
จึงให้ความสนใจการป้องกันความเสี่ยงทางการเงินอย่างใกล้ชิดที่มีผลกระทบถึงค่าใช้จ่ายทางการเงิน

-   ความเสี่ยงจากอัตราแลกเปลี่ยน

บริษัทฯ มีความเสี่ยงจากอัตราแลกเปลี่ยนเงินตราต่างประเทศในระดับต่ำ
เนื่องจากรายการค้าส่วนใหญ่ที่เกิดขึ้นเป็นการค้าในประเทศไทยจึงใช้สกุลเงินบาทเป็นหลัก

-   ความเสี่ยงจากอัตราดอกเบี้ย

บริษัทฯ มีความเสี่ยงจากอัตราดอกเบี้ยอยู่ในระดับต่ำ
เนื่องจากเงินกู้ที่เหลืออยู่ในรูปของสกุลเงินบาท
ซึ่งอัตราดอกเบี้ยจะขึ้นกับอัตราดอกเบี้ยเงินกู้สำหรับลูกค้าชั้นดีในประเทศ(MLR : Minimum Loan
Rate)
และผลกระทบที่อาจเกิดขึ้นจากการเปลี่ยนแปลงอัตราดอกเบี้ยของเศรษฐกิจโดยรวมมีการปรับตัวน้อยมาก
ที่ คาดว่าจะมีการปรับอัตราดอกเบี้ยเพิ่มขึ้นในไตรมาสที่ 3/2548

-   ความเสี่ยงด้านการให้สินเชื่อ

บริษัทฯ
คาดว่าการให้บริการสินเชื่ออยู่ในระดับต่ำเนื่องจากการขายส่วนใหญ่เป็นการขายให้กับบริษัทที่มีศักยภาพทางการค้าและมีความสามารถในการชำระหนี้
ซึ่งได้ติดต่อสัมพันธ์ทางการค้ากันมานานมากกว่า 10 ปีและความไว้วางใจในคุณภาพสินค้าของบริษัท